ตั้งกองทุนหมื่นล้านดึงนักลงทุนกลับไทย
คลังชงตั้งกองทุนเพิ่มขีดความสามารถ1หมื่นล้านบาท ให้ ครม. พิจารณาสัปดาห์หน้า
30 พ.ย. 2558

คลังชงตั้งกองทุนเพิ่มขีดความสามารถ1หมื่นล้านบาท ให้ ครม. พิจารณาสัปดาห์หน้า
นายสมชัย สัจจพงษ์ ปลัดกระทรวงการคลัง กล่าวว่า ในสัปดาห์หน้ากระทรวงการคลังจะเสนอ ร่าง พ.ร.บ. เพิ่มขีดความสามารถและการแข่งขันของอุขตสาหกรรมกลุ่มเป้าหมาย วงเงิน 1 หมื่นล้าน ให้คณะรัฐมนครี (ครม.) เห็นชอบ เพื่อใช้ดึงดูดนักลงทุนให้เข้ามาลงทุนในประเทศไทย 
สำหรับกองทุนที่ตั้งขึ้น จะให้แรงจูงใจนักลงทุนในอุตสาหกรรมเป้าหมาย 10 อุตสาหกรรม ที่รัฐบาลประกาศไปก่อนหน้านี้ ทั้งเงินให้เปล่า สินเชื่อดอกเบี้ยต่ำ การลดภาษีให้กับผู้ที่เข้ามาทำงาน
นายสมชัย กล่าวว่า ที่่ผ่านมาอุตสากรรมไบโอพลาสติก เป็นอุตสาหกรรมที่ไทยกำลังจะสูญเสียไปอยู่ประเทศมาเลเซียที่มีการตั้งกองทุนในลักษณะดังกล่าวเพื่อให้สิทธิประโยชน์จูงใจต่างๆ ทำให้ไทยต้องตั้งกองทุนเพื่อมาดึงนักลงทุนในกลุ่มอุตสาหกรรมเป้าหมายลงทุนในไทยต่อไป
สำหรับการตั้งกองทุนไทยแลนด์ฟิวเจอร์ฟันด์วงเงิน 1 แสนล้านบาท กระทรวงการคลังจะต้องประชุมหน่วยงานที่เป็นเจ้าของโครงการโครงสร้างพื้นฐานที่สำคัญ เพื่อเลือกเข้ามาอยู่ในกองทุน ซึ่งจะเป็นโครงการที่มีรายได้เพื่อในอนาคตจะได้ใช้จ่ายผลตอบแทนให้กับนักลงทุน โดยในตอนต้นที่โครงการยังไม่มีรายได้ก็จะมีการประกันผลตอบแทนให้นักลงทุน